Nastavni predmet: Trgovinsko poslovanje

Broj časa: 72 i 73

Nastavna jedinica: Međunarodne finansijske organizacije

S obzirom da je ovo čas utvrđivanja i sistematizacije gradiva vas zadatak je da obnovite Međunarodne finansijske organizacije i odgovorite na pitanja:

1. Objasnite ulogu Međunarodnog monetarnog fonda u svetskoj privredi?

2. Nabrojte kredite koje odobrava Međunarodni monetarni fond?

3. Koje sve međunarodne finansijske organizacije znate?

4. Šta su krediti koje Svetska banka odobrava za strukturno prilagođavanje?

5. Pod kojim uslovima Međunarodno udruženje za razvoj ( IDA ) daje kredite?

6. Koja je uloga Međunarodne finansijske korporacije ( IFC )?

7. Zašto je osnovana Multilateralna agencija za garantovanje investicija ( MIGA )?

8. Kada je osnovana Evropska banka za obnovu i razvoj ( BERD ) i koja je njena uloga?

9. Koliki je iznos kredita koji Evropska investiciona banka daje zemljama?

Broj časa: 74

Nastavna jedinica: Carine - pojam i vrste

***Pojam carine:***

**Carina** je dažbina koja se naplaćuje za stranu robu koja se uvozi na carinsko područje određene zemlje ili se izvozi s tog područja. To je iznos koji uvoznik robe plaća u domaćoj valuti po osnovu uvoza i prelaska robe preko carinske linije, tj. preko granice. Carina se obračunava i naplaćuje kao procenat određene vrednosti ( carinske vrednosti ) uvezene robe, predviđene carinskom tarifom. Karakteristike carine:

- carina je dažbina,

- carina, po pravilu, je trošak uvoznika,

- carina je prihod ( fiskus ) koji naplaćuje država.

- carina može da bude instrument zaštite domaće proizvodnje ako se formira na posebnom nivou i u određenom vremenskom periodu i da obezbedi racionalno ponašanje proizvođača u osvajanju nove proizvodnje i postizanju uslova privređivanja koji ga osposobljavaju za međunarodnu tržišnu utakmicu.

Savremeni carinski sistemi poznaju uglavnom uvozne, a manje izvozne carine. Do 1921. godine, kada je usvojena Barselonska konvencija, postojale su i provozne carine. Carine su sve do pojave razvijenog kapitalizma imale pretežno fiskalni karakter i predstavljale su važan izvor prihoda za državu. S razvojem zemlje i međunarodnom podelom rada, bespoštedna konkurencija dovela je do polarizacije zemalja na razvijene i manje razvijene, pa je carina dobila izuzetno važnu funkciju da zaštiti domaću proizvodnju. Stoga je carina na današnjem nivou razvoja svetske privrede izuzetno važan instrument ekonomske politike svake zemlje.

***Vrste carina:***

**Carine se mogu podeliti prema:**

1. pravcu kretanja robe preko carinske linije;

2. načinu obračuna i naplate;

3. ekonomsko - političkom dejstvu.

1. Pravcu kretanja robe preko carinske linije

Prema pravcu kretanja robe carine se dele na:

- uvozne,

- izvozne,

-provozne.

**Uvozna carina** se plaća na stranu robu koja ulazi na carinsko područje jedne zemlje da bi se na tom prostoru zadržala. Po odredbama Zakona o carinskoj tarifi, uvozna carina se plaća na robu koja se uvozi u carinsko područje naše zemlje po stopama utvrđenim tim zakonom.

**Izvozne carine** se uvode izuzetno kada postoji ekonomski interes da se ograniči ili zabrani izvoz određenih proizvoda. Odredbama Zakona o carinskoj tarifi kod nas nije predviđeno plaćanje izvozne carine. Za strateške proizvode i robu od posebnog interesa, koriste se fleksibilniji oblici ograničavanja izvoza ( izvozne kvote, dozvole i dr.), da bi se obezbedilo snadbevanje domaćeg tržišta.

**Provozne carine** su plaćanje na robu koja tranzitira preko carinskog područja jedne suverene zemlje. S razvojem međunarodnih ekonomskih odnosa , a posebno s razvojem transportnih i drugih usluga, prekinuta je praksa naplate provoznih carina. Barselonskom konvencijom iz 1921. godine o slobodi tranzita robe, koju je ratifikovala Jugoslavija, a koju primenjuje i Srbija, provozne carine su ukinute.

2. Načinu obračuna i naplate

Carine se dele na:

- carine od vrednosti ( carine *ad valorem* ),

- specifične carine,

- kombinovane carine.

**Carina od vrednosti** naplaćuje se primenom odgovarajućih stopa carine iz Carinske tarife na vrednost uvezene robe. To znači da izvoz carine direktno zavisi od visine vrednosti robe koja je predmet carinjenja, tj. njene realne cene na svetskom tržištu.

**Specifične carine**, kao dažbine koje prepisuje država, primenjuje se na jedinicu mere robe koja se uvozi, odnosno izvozi ( kilogram, litar, metar, komad i dr.). Carina se određuje u paušalnom izvozu po jedinici mere.

**Kombinovane carine** - da bi se odstranili nedostaci primene carine od vrednosti i specifične carine, a podstakli pozitivni efekti tih carina, neke zemlje u svetu pristupili su primeni tzb. kombinovanim carinama.

3. Ekonomsko - političkom dejstvu

Razlikuju se:

- fiskalne carine,

- zaštitne carine,

- prohibitivne carine,

- retozivne carine,

- preferencijalne carine,

- diferencijalne carine,

- antidampinške carine,

-kompenzatorne carine,

-sezonske carine i

- minimalne i maksimalne carine.

**Fiskalne carine** su carine koje se uvode na uvoz robe sa ciljem da se ostvari što veći prihod za potrebe države.

Carina kao **instrument zaštite** privrede posebno je afirmisana u razvoju nekad mladih i nerazvijenih zemalja, a danas najrazvijenijih svetskih sila kao što su: Amerika, Nemačka, Švedska, Australija...

**Prohibitivna carina** je carinska mera kojom se visinom carine utiče na nivo cene uvezene robe na domaćem tržištu, čime se praktično onemogućava njen uvoz ili izvoz.

**Retorzivne carine** imaju politički, a ne ekonomski karakter. Uvođenjem retorzivnih carina , zemlja koja trpi zbog prohibitivnih carina drugih zemalja nastoji da navede na popuštanje zemlju koja je zavela takvu trgovačku - političku meru.

**Preferencijalne carine** se primenjuju kada država uvodi niže carinske stope u odnosu na one iz Carinske tarife za uvoz robe poreklom iz određene zemlje ili regiona zemlje, ili ih ukida.

**Diferencijalne carine** - nasuprot preferencijalnim carinama, kojima se povlašćenom stopom omogućavaju povoljniji uslovi za uvoz robe iz određene zemlje u odnosu na uvoz robe iz drugih zemalja, diferencijalnim carinama se roba poreklom iz određene zemlje dovodi u nepovoljniji položaj u odnosu na robu iz drugih zemalja.

Cilj **antidampinške carine** je da se izvrši izravnanje depresirane cene robe da bi se dovela na nivo normalne cene, kako bi se promenom carinske stope na novoutvrđenu vrednost obezbedila realna funkcija carine.

**Kompenzatorne carine** se uvode na uvoz robe za koju se u zemlji izvoznici daje subvencija, premija ili refakcija ( da bi njena cena bila niža ), radi neutralisanja te subvencije ili premije.

**Sezonske carine** se primenjuju samo na uvoz poljoprivrednih proizvoda u određenom vremenskom periodu, kada uvoz strane robe dovodi do nestabilnosti domaće proizvodnje i domaćeg tržišta.

**Minimalne i maksimalne carine**

Minimalne carine uvode se na uvoz robe iz zemalja sa kojima se zaključuje međunarodni sporazum o trgovinskoj saradnji.

Maksimalne carine se primenjuju na uvoz robe iz zemalja koje našu robu pri uvozu u te zemlje ne tretiraju kao robu iz zemlje sa klazulom najvećeg povlašćenja.